Pavasaris Salacgrīvas pusē nu jau septīto gadu nav iedomājams bez tradicionālajām sacensībām taimiņu un lašu makšķerēšanā ar spiningu vai mušiņmakšķeri „Salacgrīvas Laša kauss”. Šīs sacensības organizē Salacgrīvas novada dome sadarbībā ar makšķernieku klubu „Salackrasti”.
Iesaki draugiem:
Tweet
Kluba valdes priekšsēdētājs Oļegs Sumčenko stāsta „Čempionāts ir izskanējis plaši. Šogad sacensībās piedalījās 20 komandas – divas no Igaunijas, divas no Lietuvas un viena no Baltkrievijas. Nākošā gada sacensībās sola piedalīties makšķernieki no Krievijas. Es uzskatu, ka šīs nav īsti sacensības, drīzāk makšķernieku kopā sanākšana, atkalredzēšanās un mači pie reizes.”
Pēc sātīgām brokastīm, agrā rīta stundā, novada domes priekšsēdētāja uzmundrināti, 80 sacensību dalībnieki devās „iekarot” upi, lai jau pēcpusdienā, turpat pie Valsts vides dienesta Jūras un iekšējo ūdeņu pārvaldes Salacgrīvas sektora ēkas Vecsalacā svērtu, mērītu zivis un pēc tam arī suminātu šī gada lielāko lomu īpašniekus un sveiktu Salacgrīvas Laša karali 2001.
Pirms svinīgi paziņot uzvarētājus, maču galvenā tiesnese Inese Koluškina atsauca atmiņā pagājušā gada sacensības, kurās nomakšķerēja 26 taimiņus ar kopējo svaru 55,560 kilogrami un 8 lašus ar kopējo svaru 39 kilogrami, pērnā gada varenākais lasis svēra 7,020 kg un bija 98 centimetrus garš. Kopējais sacensībās noķerto zivju svars bija 94, 560 kg.
2011.gada sacensībās kopā noķertas 30 zivis, kopsvarā 94,840 kg, tai skaitā 8 laši ar kopējo svaru 41,160 kg un 22 taimiņi kopsvarā 53,680 kulogrami.
Tikai vienai sievietei no piecām, kuras piedalījās sacensībās, izdevās gūt lomu un balvu par noķerto taimiņu 2,960 kilogrami saņēma Igaunijas komandas dalībniece Laigne Liis.
No trim lielākajiem taimiņiem – mazākais 3,250 kg Robertam Šiliņam, otrais 3,390 kg taimiņš, kuru izvilka Ziedonis Kalniņš un lielākais taimiņš – 3,660 kg šogad uzķērās uz Jāņa Šolka spininga.
3. vietu lašu copē – ar 5,180 kg smagu lasi ieguva Andris Dolženko, 2.vieta – Uģim Circenim ar noķerto 5,9 kg smago lasi. 1.vieta un pie reizes arī Laša karaļa kauss šajās sacensībās Pāvelam Sibiļevam ar noķerto 5,920 kg smago un 90,5 centimetrus garo lasi.
Komandu kopvērtējumā 3.vieta komandai IZUMI – kopējais viņu noķerto zivju svars - 9,210 kg. 2. vieta – Salackrasti 2 komandai ar kopējo samakšķerēto zivju svaru – 12,170 kg, un 1.vietā –mūsu draugi no Lietuvas – komanda Lietuva II – kurai izdevās nomakšķerēt 13.950 kg zivju.
Laiks šogad makšķerniekus īpaši lutināja – vīri saulē iedeguši, fotografējās, pārrunāja dienas piedzīvojumus un visi kā viens solīja piedalīties arī nākamā gada sacensībās. Arī šī gada Laša karaļa titula īpašnieks Pāvels Sibiļevs no Mērsraga „esmu no Mērsraga un Salacā makšķerēju pirmo reizi un šis ir mans pirmais lasis. Nākamgad arī būšu!” Lietuvas komandas dalībnieki gandarīti par iegūto pirmo vietu un priecīgi smej „mēs esam šeit ne jau pirmo reizi, šķiet vietējie „copmaņi” nezināja īstās vietas. Mēs uz Salacgrīvu braucam jau piekto gadu, mums te patīk, satiekam vecos draugus, iegūstam jaunus, te ir skaista daba un brīnišķīga upe – tāpēc mēs te braucam. Bet ja nopietni – šis bija laimīgs gadījums – veiksme mums stāvēja blakus – tāpēc arī uzvarējām.”
Visiem paldies, bet jo īpaši Salacgrīvas novada domei, makšķernieku klubam Salackrasti, Sāgai 99, SIA Pie zvejnieka, SIA Grandeg, SIA IZUMI, Latvijas Piensaimnieku centrālā savienība, veikals makšķerniekiem Svētupe.lv un draugiem no Lietuvas! Tiekamies atkal nākošajā gadā!